Bagi Maklumat lanjut mengenai Touch 'n Go dan tambah nilai, lihat Touch 'n Go.
SmartTAG
**SmartTAG** atau **Sistem Membayar Automatik Rangkaian Tol** adalah alat pemancar data inframerah dan sistem pembayaran elektronik tambahan pandu terus dalam kenderaan yang berfungsi bersama **Touch 'n Go**, sistem pembayaran elektronik kad pintar tanpa sentuh. Ia digunakan secara khusus untuk pembayaran tambang tol di lebuh raya.

Sekeping kad Touch 'n Go

Latar belakang
--------------

SmartTAG dibangunkan sepenuhnya oleh Teras Teknologi Sdn Bhd dan dipasarkan oleh Rangkaian Segar Sdn Bhd.

Sebelum pengenalan SmartTAG, terdapat pelbagai jenis sistem kutipan tol elektronik pandu terus seperti FasTrak, PLUS TAG dan Saga TAG. SmartTAG mula diperkenalkan pada 15 Mac 1999 apabila PLUS Expressways Berhad mengantikan sistem kutipan tol elektronik pandu terus PLUS TAG di lebih 20 buah plaza tol sepanjang Lebuhraya Utara-Selatan dan kemudian diperluaskan ke 4 buah plaza tol Lebuhraya Utara-Selatan Hubungan Tengah.

Pada bulan Disember 2003, kerajaan Malaysia telah mengarahkan semua pengendali lebuh raya bertol bertukar kepada kemudahan sistem pembayaran elektronik SmartTAG dan Touch 'n Go bagi mengantikan semua sistem kutipan tol elektronik pandu terus yang lain bagi memudahkan para pengguna. Keputusan tersebut secara tidak langsung menjadikan Rangkaian Segar Sdn Bhd satu-satunya pengendali kutipan tol elektronik di Malaysia pada Julai 2004.

Ciri-ciri SmartTAG
------------------

Kegunaan
--------

### Tambang tol

Kegunaan utama SmartTAG adalah untuk membayar tambang tol melalui sistem kutipan tol elektronik pandu terus. Di Malaysia, terdapat dua jenis sistem tol iaitu sistem tol tertutup dan terbuka.

#### Sistem tol tertutup

Sistem tol tertutup memerlukan pengguna lebuh raya mengambil tiket transit di plaza tol masuk dan membuat bayaran tambang tol di plaza tol keluar. Kadar bayaran tambang tol ditentukan mengikut jarak pemanduan pengguna di lebuh raya. Bagi pengguna lebuh raya yang menggunakan kemudahan SmartTAG, pengguna hanya perlu memandu masuk dan keluar di lorong pandu lalu SmartTAG di plaza-plaza tol yang berkenaan.

##### Panduan pembayaran

Berikut adalah panduan pembayaran tambang tol menggunakan SmartTAG di lebuh raya sistem tol tertutup.

Lorong SmartTAG di lebuh raya
**Plaza Tol Masuk**
1. Pastikan baki kad Touch 'n Go mencukupi
2. Pasangkan SmartTAG pada alat pendakap di bahagian tengah cermin hadapan kenderaan
3. Pandu masuk ke lorong SmartTAG yang dibuka
4. Pastikan jarak keselamatan minimum 2 meter dari kenderaan di hadapan
5. Kurangkan kelajuan kenderaan pada sekitar 20 km/j sebelum menghampiri zon pengimbas
6. Tunggu SmartTAG mengeluarkan bunyi "*beeb*"
7. Baki kad dipaparkan di panel paparan tambang tol
8. Penghadang tol automatik akan terbuka
9. Teruskan perjalanan

**Plaza Tol Keluar**
1. Pandu masuk ke lorong SmartTAG yang dibuka
2. Pastikan jarak keselamatan minimum 2 meter dari kenderaan di hadapan
3. Kurangkan kelajuan kenderaan pada sekitar 20 km/j sebelum menghampiri zon pengimbas
4. Tunggu SmartTAG mengeluarkan bunyi "*beeb*"
5. Tambang tol dan baki kad baru dipaparkan di panel paparan tambang tol
6. Penghadang tol automatik akan terbuka
7. Teruskan perjalanan

##### Lebuh raya sistem tol tertutup

Berikut adalah senarai lebuh raya sistem tol tertutup yang menyediakan kemudahan SmartTAG.

E 1 E 2 Lebuhraya Utara-Selatan
E 1 Lebuhraya Baru Lembah Klang
E6 Lebuhraya Utara-Selatan Hubungan Tengah
E8 Lebuhraya Pantai Timur
#### Sistem tol terbuka

Sistem tol terbuka memerlukan pengguna lebuh raya membayar tambang tol di setiap plaza tol yang dilalui pengguna. Kadar tambang tol adalah kadar tetap yang ditentukan oleh pengendali lebuh raya. Bagi pengguna lebuh raya yang menggunakan kemudahan SmartTAG, pengguna hanya perlu memandu masuk dan keluar di lorong pandu lalu SmartTAG di setiap plaza tol yang dilalui.

##### Panduan pembayaran

Berikut adalah panduan pembayaran tambang tol menggunakan SmartTAG di lebuh raya sistem tol terbuka.

**Plaza Tol**
1. Pastikan baki kad Touch 'n Go mencukupi
2. Pasangkan SmartTAG pada alat pendakap di bahagian tengah cermin hadapan kenderaan
3. Pandu masuk ke lorong SmartTAG yang dibuka
4. Pastikan jarak keselamatan minimum 2 meter dari kenderaan di hadapan
5. Kurangkan kelajuan kenderaan pada sekitar 20 km/j sebelum menghampiri zon pengimbas
6. Tunggu SmartTAG mengeluarkan bunyi "*beeb*"
7. Tambang tol dan baki kad baru dipaparkan di panel paparan tambang tol
8. Penghadang tol otomatik akan terbuka
9. Teruskan perjalanan

##### Lebuh raya sistem tol terbuka

Berikut adalah senarai lebuh raya sistem tol terbuka yang menyediakan kemudahan SmartTAG.

E 1 Jambatan Pulau Pinang
E 3 Lebuhraya Hubungan Kedua Malaysia-Singapura
E5 Lebuhraya Shah Alam
E7 Lebuhraya Cheras-Kajang
E8 Lebuhraya Kuala Lumpur-Karak
E9 Lebuhraya Sungai Besi
E10 Lebuhraya Pantai Baru
E11 Lebuhraya Damansara-Puchong
E12 Lebuhraya Bertingkat Ampang-Kuala Lumpur
E15 Lebuhraya Butterworth-Kulim
E18 Lebuhraya Lingkaran Penyuraian Trafik Kajang
E23 Lebuhraya Penyuraian Trafik KL Barat
E29 Lebuhraya Seremban-Port Dickson
E35 Lebuhraya Koridor Guthrie
E38 Terowong SMART
### Tambah nilai

SmartTAG berfungsi bersama dengan kad Touch 'n Go. Oleh yang demikian pengguna SmartTAG perlu memastikan baki kad Touch 'n Go mencukupi bagi memastikan kelancaran sistem SmartTAG. Bagi kaedah tambah nilai kad Touch 'n Go, sila rujuk halaman Touch 'n Go.

Rujukan
-------

1. ↑

Pautan luar
-----------

* (Bahasa Inggeris) - Laman rasmi Teras Teknologi Sdn Bhd Diarkibkan 2017-11-25 di Wayback Machine